Moord op Uyinene Mrwetyana ‘die gevolg van gebrekkige staatsdiens’Uyinene Mrwetyana (Foto: Facebook) Die DA het onthul dat die regering geen bestaande stelsel het om staatsdienswerkers met kriminele rekords te identifiseer en uit te sif nie. Leon Schreiber, DA-skaduminister van staatsdiens en administrasie, het Woensdag in ’n verklaring daarop gewys dat dié onthulling ’n enkele dag volg nadat Uyinene Mrwetyana se vermeende moordenaar in ’n hof verskyn het. “Ná die moord op Uyinene wat na bewering gepleeg is deur ŉ poskantoorwerker wat vroeër strafregtelik skuldig bevind is aan gewapende roof, het die DA onmiddellik probeer uitvind hoe dit moontlik is dat só ŉ gevaarlike misdadiger in die staatsdiens gebruik word. Ons het vandag ons antwoord gekry toe Senzo Mchunu, minister van staatsdiens en administrasie, in ’n antwoord op ons parlementêre vraag onthul het dat inligting oor kriminele rekords nie op die PERSAL-stelsel vasgelê word nie,” het Schreiber gesê. Die PERSAL-stelsel is die sentrale personeel- en salarisstelsel wat deur alle nasionale en provinsiale regeringsdepartemente gebruik word om menslike hulpbronne te bestuur. “Die minister se antwoord bevestig dat Uyinene se tragiese moord die gevolg was van ŉ ineenstortende staatsdiens,” sê Schreiber. Luidens die verklaring het die minister in sy antwoord aangedui dat sy departement nou ŉ aantal inisiatiewe sal aanpak om aandag te gee aan die aangeleentheid insluitend die daarstelling van ŉ databasis van werknemers met kriminele rekords. Die DA is egter nie met dié poging tevrede nie. “Die skokkende erkenning van die minister dat die regering nie ŉ funksionele manier het om te ondersoek en te voorkom dat misdadigers staatsamptenare word nie, kom te laat vir Uyinene. Dit is ook te laat vir die honderde slagoffers van Life Esidimeni en Marikana en die 3 832 pasiënte wat verlede jaar in Gautengse hospitale dood is – almal dood as ŉ direkte gevolg van kader-ontplooiing en die gevolglike staatsineenstorting,” sê Schreiber.